V. Veteška, podpredseda NR SR: (2004-03-03):
Otváram všeobecnú rozpravu. Písomné prihlášky nemám. Ústne, prosím, kto sa hlási do rozpravy? Nikto. Končím ďalšiu možnosť, ukončujem aj všeobecnú rozpravu. Predpokladám, že ani navrhovateľ, ani spravodajca nebudú ďalej hovoriť. Prerušujem rokovanie o tomto bode programu. Pokračujeme prvým čítaním o návrhu poslancov Národnej rady Slovenskej republiky Jirka Malchárka a Imricha Hamarčáka na vydanie zákona, ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov . Návrh zákona ste dostali ako tlač 555. Návrh na jeho pridelenie výborom máte v rozhodnutí č. 590. Slovo má pán poslanec Malchárek, aby návrh uviedol. J. Malchárek, poslanec: Ďakujem, pán predsedajúci. Vážené dámy poslankyne, páni poslanci, registrácia podniku v Slovenskej republike pri súčasných platných právnych úpravách môže trvať až neuveriteľných 90 dní. Keď porovnávame priemernú dobu založenia podniku v Európskej únii, ktorá je 15 dní, je táto doba stále nekonkurenčne dlhá a pôsobí negatívne na podnikateľské prostredie. Objektívne je možné hodnotiť, že za posledné 4 roky došlo k podstatnému skráteniu tejto doby a pri reálnej registrácii podniku je táto doba mnohokrát aj kratšia. Skrátenie doby na zaregistrovanie podnikateľského subjektu sa vo výraznej miere vyrieši tým, že dňa 28. 10. 2003, čiže pred koncom minulého roka, sme schválili zákon o registrácii údajov v Obchodnom registri a ukladanie listín do Zbierky listín. Cieľom predkladaného návrhu zákona je nadviazať na tento zákon a navrhovanými úpravami dosiahnuť ďalšie významné skrátenie doby potrebnej registrácie podniku. Jednou z podstatných podmienok zápisu do Obchodného registra je živnostenské oprávnenie, to vybavovanie sa riadi živnostenský zákonom č. 455/1991 Zb. V tomto procese sa navrhuje skrátenie lehôt na vydanie oprávnenia pri ohlasovacích, ale aj pri koncesovaných živnostiach. Za zbytočný administratívny úkon je možné pokladať aj požiadavku vyplývajúcu z § 3 ods. 4 zákona č. 116/1990 Zb. o nájme nebytových priestorov, kde sa k nájomnej zmluve vyjadroval, resp. vyžadoval súhlas obvodného úradu. Platná právna norma vo veci registrácie fyzickej a právnickej osoby u správcu dane určuje subjektom, ktoré získavajú oprávnenia na podnikateľskú činnosť na území Slovenskej republiky, povinnosť registrovať sa do 30 dní u miestne príslušného správcu dane. Správca dane je povinný vydať osvedčenie o registrácii do 30 dní od doplnenia oznámenia o registrácii zo strany podnikateľského subjektu a nie odo dňa podania oznámenia o registrácii. Uvedený proces s registráciou správcu dane teda môže byť predĺžený prieťahmi zo strany správcu dane. Ak správca dane bude mať pochybnosti, pričom doručí podnikateľskému subjektu výzvu na doplnenie údajov a určí lehotu, ktorá nie je zákonom vymedzená. Preto sa navrhuje upraviť zákonom lehotu 7 dní na vydanie osvedčenia o registrácii správcom dane odo dňa obdržania oznámenia o registrácii od daňového subjektu a preverenie údajov uvedených v oznámení o registrácii vykoná správca dane následne po vydaní osvedčenia o registrácii daňového subjektu. Taktiež sa navrhuje stanoviť lehotu 7 dní na vydanie osvedčenia o registrácii za platiteľa dane z pridanej hodnoty správcom dane odo dňa doručenia žiadosti, a to tak pri povinných, ako aj dobrovoľných žiadostiach o registráciu za platiteľa dane z pridanej hodnoty s dňom registrácie, ktorý uvedie žiadateľ vo svojej žiadosti, a nie dňom, ktorý určí správca dane. Odstraňuje sa tým, samozrejme, aj subjektívnosť správcov dane pri posudzovaní a rozhodovaní o dobrovoľnej registrácii platcov dane z pridanej hodnoty. Preverovanie údajov uvedených v žiadosti o registráciu vykoná správca dane následne po vydaní osvedčenia o registrácii daňového subjektu, pričom v rámci miestneho zisťovania preverí aj opodstatnenosť registrácie za platiteľa dane z pridanej hodnoty. V prípade preukázania neopodstatnenosti registrácie za platiteľa dane z pridanej hodnoty vydá rozhodnutie, ktorým zruší osvedčenie o registrácii. Táto právna norma nie je svojím rozsahom veľká právna norma, ale svojím dosahom na zlepšenie prostredia pre vznik a rozšírenie malého a stredného podnikania na Slovensku je veľmi dôležitá, a preto verím, že táto snemovňa je naklonená práve prijímať takéto zákony, ktoré tu zlepšujú toto právne prostredie v tejto oblasti, a preto prosím, vážené poslankyne, vážení poslanci, aby ste tento zákon podporili do druhého čítania. Ďakujem.